recursal/SuperWikiNEXT-32B huggingface dataset:
Η **Atzat Nefesh** (εβραϊκά: עצת נפש, συμβουλή της ψυχής) είναι ορθόδοξη ιουδαϊστική οργάνωση θεραπείας μετατροπής με έδρα το Ισραήλ, η οποία προωθεί την μεταβολή του σεξουαλικού προσανατολισμού.

Ιστορία
-------

Η Atzat Nefesh ιδρύθηκε το 2001 από τον ραβίνο Σλόμο Αβινέρ. Απευθύνεται, συγκεκριμένα, σε άτομα τα οποία φέρουν βαρέως την εκ μέρους τους πρακτική του αυνανισμού, της ομοφυλοφιλίας και της πορνογραφίας ή της πορνείας. Ισχυρίζεται, επίσης, πως είναι σε θέση να θεραπεύσει θύματα σεξουαλικής κακοποίησης.

Η συγκεκριμένη οργάνωση διαθέτει ομάδες υποστήριξης, καθώς και μία τηλεφωνική πράσινη γραμμή, των οποίων υπεύθυνοι είναι εθελοντές οι οποίοι είναι εκπαιδευμένοι στην γιεσιβά. Οργανώνει, επίσης, εργαστήρια διάρκειας τριών ημερών κατά την διάρκεια των οποίων ο κόσμος έχει την δυνατότητα να εξερευνήσει την αρσενικότητά του. Στην συνέχεια, η οργάνωση τους παραπέμπει προς φερόμενους ως θεραπευτές οι οποίοι χρησιμοποιούν την θεραπεία μετατροπής.

Σκάνδαλο
--------

Τον Οκτώβριο του 2014, η Υπουργός Υγείας του Ισραήλ, Γιαέλ Γκερμάν, υιοθέτησε την διακήρυξη των βασικών αρχών της Israel Psychological Association, η οποία απαγορεύει την χρήση θεραπειών μετατροπής, ενώ, ταυτόχρονα, προειδοποίησε τους πολίτες ενάντια σε παρόμοιες θεραπείες. Ο Σλόμο Αβινέρ, ως απάντηση, δήλωσε πως η οργάνωση θα συνέχιζε την δράση της παρά την αντίθετη άποψη της Υπουργού Υγείας.

Τον Μάρτιο του 2015, ο Ισραηλινός μπλόγκερ και γκέι ακτιβιστής Νατάν Αζουλάι πραγματοποίησε έρευνα αποδεχόμενος *«θεραπεία»* εντός της Atzat Nefesh, ενώ, στην συνέχεια, δημοσίευσε το ρεπορτάζ του στην ιστοσελίδα *Mako*. Εντός του συγκεκριμένου ρεπορτάζ, αναφέρει πως η οργάνωση εξακολουθεί να στέλνει τον κόσμο προς *«θεραπευτές»* οι οποίοι ήσαν ανεκπαίδευτοι ή δεν είχαν ουδεμία σχέση με τον χώρο της υγείας. Κατόπιν του συγκεκριμένου δημοσιεύματος, ο μπλόγκερ βρήκε στον τοίχο της κατοικίας του απειλιτικό μήνυμα το οποίο ανέφερε: *«Αδερφή, θα σε σκοτώσουμε»*.

Παραπομπές
----------

1. ↑  Steven Greenberg, *Wrestling with God and Men: Homosexuality in the Jewish Tradition*, University of Wisconsin Press, 2004, p. 286.
2. 1 2  (Αγγλικά) Creed Newton, « Israel's struggle with gay conversion therapy », *Al Jazeera*, 5 Δεκεμβρίου 2014.
3. ↑  (Αγγλικά) Ido Efrati et Yair Ettinger, « Israel Comes Out Against Gay 'Conversion' Therapy », *Haaretz*, 6 Οκτωβρίου 2014.
4. ↑  (Αγγλικά) Yaron Kelner, « Health Ministry: Gay conversion therapy 'inappropriate' », *Ynet News.com*, 6 Οκτωβρίου 2014.
5. ↑  (Αγγλικά) Kobi Nachshoni, « Rabbi vows to continue gay conversion therapy », *Ynet News*, 8 Οκτωβρίου 2014.
6. ↑  (Εβραϊκά) Natan Azulay, « כתובת נאצה בפתח בית כתב מאקו: "הומו נרצח אותך" », *Mako*, 25 Μαρτίου 2015.
7. ↑  (Αγγλικά) Yanir Dekel, « "HOMO, WE’LL MURDER YOU" » Αρχειοθετήθηκε 2018-10-08 στο Wayback Machine. *A Wider Bridge*, 27 Μαρτίου 2015.

|  |  |
| --- | --- |
| 

|  |
| --- |
| * Πύλη:Ισραήλ
* Πύλη:Ιουδαϊσμός
* Πύλη:ΛΟΑΤ
 |

 |


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Atzat Nefesh  της Γαλλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Ο **Κάι Άντρουπ**, γεννημένος στις 29 Μαΐου 1903 και αποβιώσας στις 20 Ιανουαρίου 1988, ήταν Δανός ποδοσφαιριστής και μετέπειτα προπονητής. Αγωνιζόταν στη θέση του επιθετικού. Ορισμένες πηγές τον αναφέρουν ως διεθνή με την Εθνική Δανίας (18 συμμετοχές).

Καριέρα
-------

### Παίκτης

Ως ποδοσφαιριστής, αγωνίστηκε για λογαριασμό της Ακαντέμισκ Μπόλντκλουμπ στο Πρωτάθλημα Δανίας της σεζόν 1922-23. Στη συνέχεια, μετακόμισε στη Γερμανία και πιο συγκεκριμένα την Αμβούργο ΣΦ το 1923, προτού μεταβεί στη Γαλλία το 1926, προκειμένου να αγωνιστεί για λογαριασμό της Σταντ Φρανσαί, ενώ ακολούθησαν οι Βεζινέ και Κλαμπ Φρανσαί. Καταφέρνοντας να τραβήξει την προσοχή του φίλαθλου κοινού με τις επιδόσεις του με τα χρώματα της Σταντ Φρανσαί το 1927, επελέγη προκειμένου να αποτελέσει μέλος μίας ομάδας ξένων επίλεκτων οι οποίοι αγωνίζονταν στα γαλλικά γήπεδα και η οποία θα αγωνιζόταν σε φιλική αναμέτρηση απέναντι στην Εθνική Γαλλίας Β΄.

Στη διάρκεια του Β΄ Παγκοσμίου Πολέμου, κατετάγη ως ξένος εθελοντής στον Γαλλικό Στρατό. Έχοντας συλληφθεί ως αιχμάλωτος πολέμου, κατόρθωσε να διαφύγει και εντάχθηκε στους κύκλους της Γαλλικής Εθνικής Αντίστασης.

### Προπονητής

Αργότερα, εργάστηκε ως προπονητής της Κλαμπ Φρανσαί για τη σεζόν 1932-1933 (παίκτης προπονητής τη σεζόν 1932-33 και στη συνέχεια παίκτης ελεύθερος συμβολαίου τη σεζόν 1933-34), της Αμιάν Ατλετίκ Κλαμπ τη σεζόν 1945-1946, της ΦΚ Νανσί τη σεζόν 1946-1947 και της ΡΚ Στρασμπούρ τη σεζόν 1947-1948.

Από το 1948 έως το 1951, προσελήφθη ως εθνικός προπονητής από την FFF και εστάλη στην Τυνησία, προκειμένου να αναπτύξει εκεί το ποδόσφαιρο. Στη συνέχεια αποχώρησε από τον χώρο του ποδοσφαίρου.

Παραπομπές
----------

1. 1 2 3  histoire-vesinet.org
2. ↑  *Paris-Soir*, N° 15 Ιανουαρίου 1927 στο gallica.bnf
3. ↑  *Paris-Soir*, N° 27 Αυγούστου 1933 στο gallica.bnf
4. ↑  «Kaj Andrup». racingstub.com. Ανακτήθηκε στις 11 Ιανουαρίου 2011.

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Ποδόσφαιρο
 |

 |


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Kaj Andrup  της Γαλλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Η **L΄Oreal Paris** είναι γαλλική πολυεθνική εταιρεία που δραστηριοποιείται στον τομέα των καλλυντικών και της ομορφιάς. Ιδρύθηκε στις 30 Ιουλίου του 1909 από τον Γάλλο χημικό Εζέν Σελλέρ (Eugend Scheuller).

Ιστορία
-------

Η εταιρεία γεννήθηκε όταν ο Εζέν Σελλέρ είχε την ιδέα να φτιάξει την πρώτη συνθετική βαφή μαλλιών, η εξέλιξη της οποίας αποτελεί μέχρι και σήμερα την βάση των βαφών μαλλιών. Ο ίδιος ο Εζέν Σελλέρ είναι υπεύθυνος για την εξέλιξή τους ταυτόχρονα με το κομμωτικό επάγγελμα. Ο Σελλέρ λόγω της πίστης στο όραμά του, έλεγε συγκεκριμένα την εταιρεία του «το Πανεπιστήμιο των Βαφών για Μαλλιά». Στην συνέχεια την ονόμασε «Γαλλική Εταιρία Ασφαλών Βαφών», ενώ τελικά μετά από δέκα χρόνια την ονόμασε «L’Oréal». Πριν τον θάνατό του το 1957, ο Εζέν Σελλέρ άφησε την εταιρεία του στα χέρια του στενού του συνεργάτη Φρανσουά Νταλ (François Dalle). Ο Νταλ ανέπτυξε επίσης με τεράστια επιτυχία την εταιρεία μέχρι το 1988, οπότε και παρέδωσε την Γενική Διεύθυνση στον 38χρονο τότε Ουαλό Λίντσεϊ Όουεν-Τζόουνς (Lindsay Owen-Jones).

Εξέλιξη
-------

Η L’Oréal εξελίχθηκε με επιτυχία: το 1920 είχε εξαπλωθεί σε 17 χώρες με τρεις χημικούς και δέκα πωλητές. Με το τέλος του Α΄ Παγκοσμίου Πολέμου ευνοήθηκε από την τάση για κοντά κουρεμένα μαλλιά προσεγμένα ως προς το χρώμα και το σχήμα. Επιπλέον, κατά τις δεκαετίες του 1930 και του 1940, όταν ήταν στη μόδα τα ξανθά μαλλιά, εμπνευσμένα από τις πλατινέ ξανθιές του Χόλιγουντ, προϊόντα όπως το *L’Oréal Blanc* είχαν τεράστια επιτυχία. Στη συνέχεια, η εταιρεία ευνοήθηκε κατά το 1936, την χρονιά που στη Γαλλία οι εργάτες πληρώνονταν τις καλοκαιρινές διακοπές τους για πρώτη φορά. Ταυτόχρονα η L΄Oreal λάνσαρε την αντηλιακή λοσιόν *Ambre Solaire*. Την περίοδο αυτή ήδη τα προϊόντα της L΄Oreal πωλούνταν σε φαρμακεία και καταστήματα καλλυντικών. Η εταιρεία εξελίχθηκε ακόμα περισσότερο με την ανάπτυξη που έφερε η δεκαετία του 1950 και την τεράστια αγάπη για τα τότε είδωλα Μέριλιν Μονρόε και Μπριζίτ Μπαρντό. 

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **L’Oréal** |

Παραπομπές
----------

1. 1 2 3 4 5 6 7 8 9 10 11  Capital.gr. «L΄Oreal: Ομορφιά και ευαισθησία». *Capital.gr*. Ανακτήθηκε στις 17 Ιανουαρίου 2020.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 140102958
* LCCN: n96043151
* ISNI: 0000 0004 0411 4689

 |

 |
Ο **Ληχάι (Lehigh)** είναι ένας μεγάλος αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 9,3. Ανακαλύφθηκε το 1909 από τον Αμερικανό αστρονόμο Τζόελ Χάστινγκς Μέτκαλφ, που παρατηρούσε από το Τάουντον της Μασαχουσέτης, και πήρε το όνομά του από το Πανεπιστήμιο Ληχάι της Πενσυλβάνια, όπου υπολογίσθηκε η τροχιά του ως μέρος της διατριβής για το δίπλωμα master του μεταπτυχιακού φοιτητή Joseph B. Reynolds από τις παρατηρήσεις του Μέτκαλφ.

Φυσικά χαρακτηριστικά
---------------------

Η μέση διάμετρος του Ληχάι εκτιμάται σε 87,68 χιλιόμετρα. Ο φασματικός τύπος του είναι **CD**, ενώ το άλβεδό του είναι 0,0438. Ο Ληχάι περιστρέφεται γύρω από τον εαυτό του μία φορά κάθε 10 ώρες και 29 λεπτά.

Παραπομπές
----------

1. ↑  *JPL Small-Body Database*. 2000691.

Εξωτερικοί σύνδεσμοι
--------------------

* Τροχιά από το JPL (Java) / Εφημερίδα

Αστεροειδείς| 690 Βρατισλαβία | 691 Ληχάι | 692 Ιπποδάμεια |
Το MPEG-4 Part 14 ή MP4 είναι μια μορφή ψηφιακού κοντέινερ πολυμέσων που χρησιμοποιείται πιο συχνά για την αποθήκευση βίντεο και ήχου, αλλά μπορεί επίσης να χρησιμοποιηθεί για την αποθήκευση άλλων δεδομένων, όπως υπότιτλων και στατικών εικόνων. Όπως οι περισσότερες σύγχρονες μορφές κοντέινερ, επιτρέπει τη ροή μέσω Διαδικτύου. Η μόνη επέκταση ονόματος αρχείου για αρχεία MPEG-4 Part 14 όπως ορίζεται από την προδιαγραφή είναι .mp4. Το MPEG-4 Part 14 (επίσημα ISO/IEC 14496-14:2003) είναι ένα πρότυπο που καθορίζεται ως μέρος του MPEG-4.

Οι φορητές συσκευές αναπαραγωγής πολυμέσων μερικές φορές διαφημίζονται ως "MP4 Players", αν και ορισμένες είναι απλώς συσκευές αναπαραγωγής MP3 που αναπαράγουν επίσης βίντεο AMV ή κάποια άλλη μορφή βίντεο και δεν αναπαράγουν απαραίτητα τη μορφή MPEG-4 Part 14.
Ο **Κάιλ Έρικ Χιλ** (γεννήθηκε στις 7 Απριλίου 1979) είναι Αμερικανός πρώην επαγγελματίας καλαθοσφαιριστής. Επιλέχθηκε από τους Ντάλας Μάβερικς στο ντραφτ του ΝΒΑ το 2001 με την 44η συνολική επιλογή. Τα δικαιώματα του Χιλ στο NBA ανταλλάχθηκαν στη συνέχεια από τους Μάβερικς λίγο μετά το ντραφτ στους Χιούστον Ρόκετς .

Σταδιοδρομία λυκείου και κολεγίου
---------------------------------

Ο Χιλ παρακολούθησε και έπαιξε μπάσκετ στο Λύκειο Άργο Κομιούνιτι στο Σάμιτ, στο Illinois. Έπαιξε κολεγιακό μπάσκετ στο Πανεπιστήμιο του Ίστερν Ιλινόις .

Επαγγελματική σταδιοδρομία
--------------------------

Αφού επιλέχθηκε στο ντραφτ του ΝΒΑ το 2001, ο Χιλ πήγε αμέσως στην Ευρώπη και υπέγραψε με τη γαλλική ΑΣΒΕΛ, όπου έπαιξε στην Ευρωλίγκα με τον Νίκολα Βούιτσιτς, όπου είχε μέσο όρο 13,4 πόντους ανά παιχνίδι και κατέκτησε το Κύπελλο Γαλλίας.

Στη συνέχεια ο Χιλ πήγε σε άλλη γαλλική ομάδα, την Πω-Ορτέζ, όπου κατέγραψε 9,5 πόντους ανά αγώνα σε 25 λεπτά συμμετοχής ανά παιχνίδι. Έπειτα έπαιξε για λίγο με την ΑΕΚ και στη συνέχεια με την Λαουρετάνα Μπιέλα στην Ιταλία την περίοδο 2003–04. Ακολούθησε με μία εξαιρετική χρονιά με την κροατική KK Ζάνταρ .

Μετά τη Ζάνταρ, πήγε στην ιταλική Σναϊντέρο Ούντινε, όπου έπαιξε καλά και είχε περισσότερους από 15 πόντους κατά μέσο όρο ανά αγώνα κατά τη διάρκεια της περιόδου 2005–06. Αμέσως μετά πήγε στην ισπανική Χιρόνα, αλλά ένας τραυματισμός που υπέστη στον αχίλλειο τένοντα τον εμπόδισε να παίξει πολύ. Κατά τη διάρκεια της χρονιάς 2007–08, ο Χιλ έπαιξε πέντε παιχνίδια με την ΚΚ Μπόσνα από το Σεράγεβο και στη συνέχεια επέστρεψε στο Ούντινε. Ολοκλήρωσε την αγωνιστική περίοδο αγωνιζόμενος με την Σναϊντέρο Ούντινε, όπου απετέλεσε το μισό του ίδιου δυναμικού διδύμου μαζί με τον Τζερόμ Άλεν για την ομάδα και είχε και πάλι προπονητή τον Τσέζαρε Πανκότο, όπως και τη χρονιά 2005–06.

Την 1η Μαρτίου 2010, ο Χιλ υπέγραψε συμβόλαιο με τη σερβική Χέμοφαρμ Βρσατς. Αργότερα, το 2012, ο Χιλ υπογράφει με την Άγουας δε Σόουσας Ουρένσε της 3ης Ισπανίας.

Προπονητική πορεία
------------------

Ο Χιλ συνεχίζει να προπονεί στην περιοχή της Ατλάντα με την ιδιωτική υπηρεσία προπόνησης, CoachUp .

Βιβλιογραφικές αναφορές
-----------------------

1. ↑  www.coachup.com/coaches/kyleh-4

Εξωτερικοί σύνδεσμοι
--------------------

* Προφίλ ACB.com
* Προφίλ Ιταλικού Πρωταθλήματος Αρχειοθετήθηκε 2007-09-30 στο Wayback Machine.
* Προφίλ ΑΕΚ
* Προφίλ Euroleague.net
***Το 688 Attack Sub*** είναι ένα βιντεοπαιχνίδι προσομοιωτή υποβρυχίων που σχεδιάστηκε από τους John W. Ratcliff και Paul Grace, που αναπτύχθηκε και δημοσιεύτηκε το 1989 για την πλατφόρμα MS-DOS και το 1990 για την πλατφόρμα της Amiga από την εταιρία βιντεοπαιχνιδιών Electronic Arts. Μια έκδοση της Sega Genesis κυκλοφόρησε το 1991 από τη Sega και αναπτύχθηκε από τη MicroProse.

Ο παίκτης αναλαμβάνει τη διοίκηση ενός πυρηνικού υποβρυχίου και παίζει δέκα αποστολές που κυμαίνονται από σενάρια Ψυχρού Πολέμου ή αποστολές μάχης σε μια ψεύτικη παγκόσμια σύγκρουση.

Όπως διαμορφώθηκε στο παιχνίδι, τα αμερικανικά υποβρύχια έχει πιο εξελιγμένη τεχνολογία και περισσότερα όπλα. Το σοβιετικό σκάφος έχει λιγότερα όπλα αλλά υψηλότερες σταθερές ταχύτητες.

Αυτό ήταν ένα από τα πρώτα παιχνίδια που επέτρεψαν σε δύο παίκτες να παίξουν ο ένας εναντίον του άλλου μέσω ενός μόντεμ (ή καλωδίου μηδενικού μόντεμ). 

Ο Ράτκλιφ και η Γκρέις ανέπτυξαν αργότερα *το παιχνίδι SSN-21 Seawolf*, που δημοσιεύτηκε το 1994.

Αξιολόγηση
----------

*Το Computer Gaming World* το 1989 έδωσε μια θετική κριτική στην έκδοση DOS, σημειώνοντας ότι το παιχνίδι σχεδιάστηκε για να είναι ένα διασκεδαστικό παιχνίδι, σε αντίθεση με έναν ρεαλιστικό προσομοιωτή. Έρευνες του 1992 και του 1994 στο περιοδικό Wargames με σύγχρονες ρυθμίσεις έδωσαν στο παιχνίδι δύο αστέρια από τα πέντε, δηλώνοντας ότι το παιχνίδι ήταν πιο κοντά στον Β' Παγκόσμιο Πόλεμο από τις σύγχρονες υποβρύχιες επιχειρήσεις και επικρίνοντας τη "μη ρεαλιστική" έμφαση στην απόκτηση στόχου του περισκοπίου.  Το Compute! συμπεριέλαβε το παιχνίδι στη λίστα με τα "εννέα σπουδαία παιχνίδια για το 1989", περιγράφοντάς το ως "γρήγορο και συναρπαστικό όπως κάθε προσομοιωτής του 2 Mach".  Το περιοδικό επαίνεσε τα γραφικά του παιχνιδιού και την επιλογή μόντεμ δύο παικτών, αλλά επέκρινε την έλλειψη περισσότερων από δέκα αποστολών. 

Ο Mike Siggins εξέτασε το *688 Attack Sub* για το *Games International* και του έδωσε βαθμολογία 7 στα 10 και δήλωσε ότι «Η ελκυστικότητα της χρήσης σύγχρονων όπλων σύντομα εξαφανίζεται στο παιχνίδι. Γενικά όμως, είναι ένα καλό παιχνίδι σε ένα ασυνήθιστο θέμα, αλλά θα χρειαζόταν από μια δεύτερη έκδοση."

Παραπομπές
----------

1. ↑  Brooks, M. Evan (June 1992). «The Modern Games: 1950 - 2000». *Computer Gaming World*: σελ. 120.. Ανακτήθηκε στις 24 November 2013.
2. ↑  Gutman, Dan (July 1989). «Nine for '89». *Compute!*: σελ. 19.. Ανακτήθηκε στις 11 November 2013.
3. ↑  Sheffield, Richard (August 1989). «688 Attack Sub». *Compute!*: σελ. 64.. Ανακτήθηκε στις 11 November 2013.
4. ↑  Siggins, Mike (June 1990). «Computer Games». *Games International* (15): 44-45.

Εξωτερικοί σύνδεσμοι
--------------------

* *688 Attack Sub* Review
* Ιστορία των Subsims
Ο **Ιωάννης Βαγιάτης** (1916 - 2005), του Αθανασίου, ήταν Έλληνας γεωπόνος και πολιτικός. Υπηρέτησε ως βουλευτής στην εκλογική περιφέρεια Κοζάνης.

Σταδιοδρομία
------------

Γεννήθηκε στην Εράτυρα Κοζάνης. Σπούδασε στην Ανωτάτη Γεωπονική Σχολή του Πανεπιστημίου Θεσσαλονίκης και στη συνέχεια έκανε μετεκπαίδευση στο Πανεπιστήμιο Κορνέλ. Διετέλεσε γενικός διευθυντής του Υπουργείου Γεωργίας.

Μετά το θάνατο του Διονυσίου Μανέντη στην Κοζάνη, το 1975, διεξήχθησαν στις 20 Απριλίου 1975 αναπληρωματικές εκλογές για την κενή έδρα στην Κοζάνη, την οποία κέρδισε ο Βαγιάτης ως υποψήφιος από τη Νέα Δημοκρατία.. Επανεξελέγη με τη ΝΔ στις εκλογές του 1981 και του 1985. Από το 1978 ως το 1979 υπήρξε πρόεδρος του Εθνικού Οργανισμού Βάμβακος.

Απεβίωσε το 2005 σε ηλικία 89 ετών.

Παραπομπές
----------

1. ↑  «gnosinet.gr». Αρχειοθετήθηκε από το πρωτότυπο στις 3 Νοεμβρίου 2012. Ανακτήθηκε στις 3 Σεπτεμβρίου 2015.
2. ↑  "Θα ακυρωθεί η εκλογή στην Κοζάνη;", Τα Νέα, 30/1/1975, σελ. 12.
3. ↑  Κώστας Διγκαβές, Οι εκλογές στην Ελλάδα 1844-1985, Μαλλιάρης Παιδεία, Θεσσαλονίκη 1986, σελ. 70
4. ↑  Κοινοβουλευτική θητεία Ι. Βαγιάτη, στον ιστότοπο της Βουλής των Ελλήνων.
5. 1 2  Αυτοί που έφυγαν... Αρχειοθετήθηκε 2016-04-21 στο Wayback Machine. Ενημέρωσις τέως βουλευτών ευρωβουλευτών, τ.1, ανάκτηση 26-8-2013, σελ. 10 (pdf).
Ιστολογία (1950) 
Η **Ιστολογία** είναι επιστημονικός κλάδος της Βιολογίας που αντικείμενό της είναι η έρευνα της εσωτερικής μορφολογίας, και μάλιστα της μικροσκοπικής ανατομικής, των φυτικών και ζωικών ιστών και γενικότερα η μελέτη της λεπτής υφής των ιστολογικών οργάνων των διαφόρων οργανισμών.

Ερευνητές που προετοίμασαν το έδαφος για τη σύγχρονη αυτή επιστήμη της ιστολογικής έρευνας θεωρούνται ο Γαληνός που πρώτος διέκρινε τη διφορετικότητα κατασκευής των ιστών των οργανισμών, και ο Ιταλός Μάρκελος Μαλπίγκι (1628-1694) που είναι και ο πρώτος που εισήγαγε το μικροσκόπιο στη μελέτη κατασκευής των ζωικών οργάνων.

Ιδρυτής της Ιστολογίας θεωρείται ο Γάλλος ανατόμος Φρανσουά Μπισά (1771-1802) που θέσπισε τον όρο "ιστός" χαρακτηρίζοντας με αυτόν τα ομοιόμορφα μέρη του σώματος που όμως μελέτησε με γυμνό οφθαλμό. Από εκείνον άρχισε σιγά σιγά η νέα αυτή επιστήμη να εμπλουτίζεται σε γνώσεις με σειρές ανακαλύψεων και μάλιστα από τον Γάλλο Ρενέ Ντυτροσέ (1776-1847) που επιβεβαίωσε το 1824 τη κυτταρική θεωρία του Άγγλου Χουκ και του Ολλανδού Λεβενχόκ, τον Χούντερ που ανακάλυψε το 1825 τον πυρήνα των αιμοσφαιρίων, τον Άγγλο βοτανολόγο Ρόμπερτ Μπράουν (1773-1858) που περιέγραψε τον πυρήνα του φυτικού κυττάρου, τον Γερμανό Μ. Σλάιντεν (1804-1881) που ολοκλήρωσε το 1838 τη μελέτη του φυτικού ιστού και κυττάρου και τον Γερμανό Σβαν (1810-1882) ο οποίος το 1839 έπραξε το ίδιο για το ζωικό κύτταρο και ιστό.

Από την εποχή του Σβαν μέχρι σήμερα η πρόοδος της ιστολογίας υπήρξε αλματώδης και που συνετέλεσε σ΄ αυτό οι τεχνικές κατακτήσεις που δημιούργησαν τον κλάδο της μικροσκοπικής τεχνικής που επιτρέπει σήμερα την κατασκευή μικροϊστολογικών παρασκευασμάτων, θαυμαστής τελειότητας, με τα οποία καθίστανται γνωστές και οι παραμικρές λεπτομέρειες της λεπτής υφής των ιστών και των οργάνων που συναποτελούν αυτά.

|  |  |
| --- | --- |
| wiktionary logowiktionary logo | Το *Βικιλεξικό* έχει σχετικό λήμμα:  **ιστολογία**  |

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Ιστολογία** |

  


|  |  |  |  |  |
| --- | --- | --- | --- | --- |
| 

| π • σ • ε
Κλάδοι της Βιολογίας |
| --- |
|  |
|  | 
* Αβιογένεση
* Ανατομία
* Ανοσολογία
* Βιοαστρονομία
* Βιογεωγραφία
* Βιολογία της ανάπτυξης
* Βιολογία της διατήρησης
* Βιολογική ανθρωπολογία
* Βιοπληροφορική
* Βιοστατιστική
* Βιοφυσική
* Βιοχημεία
* Βοτανική
* Γενετική
* Γονιδιωματική
* Διατροφή
* Εμβιομηχανική
* Εξελικτική βιολογία
* Επιγενετική
* Επιδημιολογία
* Ζωολογία
* Ιστολογία
* Ιχθυολογία
* Κβαντική βιολογία
* Κυτταρική βιολογία
* Κυτταρική μικροβιολογία
* Μαθηματική και θεωρητική βιολογία
* Μικροβιολογία
* Μοριακή βιολογία
* Μυκητολογία
* Νευροεπιστήμη
* Οικολογία
* Παθολογία
* Παλαιοντολογία
* Παρασιτολογία
* Συστηματική
* Συστημική βιολογία
* Ταξονομία
* Τοξικολογία
* Υδροβιολογία
* Φαρμακολογία
* Φυσιολογία
* Χημική βιολογία
* Χρονοβιολογία
* Ωκεανογραφία
* Βιολογική Ωκεανογραφία
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* LCCN: sh85061084
* GND: 4025092-1
* BNF: cb119582173 (data)
* NDL: 00571456
* NKC: ph167625

 |

 |
Ο **Κάθριντ του Κεντ** (πέθανε το 807), βασιλιάς του Κεντ (798 - 807) μέλος του Οίκου του Ικέλ ήταν ένας από τους γιους του Κάθμπερτ της Μερκίας, αδελφοί του ήταν ο Κοένγουλφ της Μερκίας και ο Κέολγουλφ Α΄ της Μερκίας. Όταν ο Έαντμπερτ Γ΄ του Κεντ επαναστάτησε εναντίον του αδελφού του Κοένγουλφ που ήταν ο επικυρίαρχος του ηττήθηκε (798), ο Κοένγουλφ τοποθέτησε βασιλιά του Κεντ ως υποτελή του τον Κάθριντ. Την περίοδο της βασιλείας του Κάθριντ καταργήθηκε επίσημα η αρχιεπισκοπή του Λίχφιλντ (12 Οκτωβρίου 803), η αρχιεπισκοπή του Κσντέρμπερι κέρδισε ξανά τις εξουσίες που της είχε στερήσει ο Όφα της Μερκίας. Στην εποχή του οι Βίκινγκ ξεκίνησαν τις πρώτες επιδρομές στην περιοχή του Κεντ. Πέθανε σύμφωνα με το Αγγλοσαξονικό χρονικό το 807, τον διαδέχθηκε στον θρόνο του Κεντ ο ίδιος ο Κοένγουλφ της Μερκίας. Μερικά διατάγματα του (26 Ιουλίου 805) καταγράφουν τον 8ο χρόνο της βασιλείας του, η άνοδος του έγινε συνεπώς μεταξύ 27 Ιουλίου 797 και 26 Ιουλίου 798. Ο ίδιος ο Κοένγουλφ τον καταγράφει σε δύο διατάγματα σαν αδελφό του. Είχε μάλλον δύο γιους τον Κίνεμπερτ και τον Κοένβαλντ.

Παραπομπές
----------

1. ↑  Darryl Roger Lundy: (Αγγλικά) *The Peerage*.
2. ↑  Ανακτήθηκε στις 22  Μαρτίου 2020.
3. ↑
4. ↑

Εξωτερικοί σύνδεσμοι
--------------------

* Κάθριντ
Η ***Ιστορία ενός αιχμαλώτου*** είναι αφήγημα-ντοκουμέντο του Στρατή Δούκα. Πρωτοδημοσιεύθηκε το 1929 και ακολούθησε δεύτερη έκδοση το 1936. Είναι μια από τις συντομότερες και πιο δραστικές αφηγήσεις της περιπέτειας όσων δεν μπόρεσαν να διαφύγουν έγκαιρα από τη μικρασιατική ακτή το 1922. Η συγκλονιστική αυτή μαρτυρία από τη Μικρασία, έμεινε στην αφάνεια σχεδόν επί τρεις δεκαετίες για ν’ αναγνωριστεί αργότερα (τρίτη έκδοση 1958, τέταρτη 1962, πέμπτη 1969), ως ένα από τα αριστουργήματα της Γενιάς του 1930.

Σύνοψη
------

Η αφήγηση είναι επικεντρωμένη σχεδόν αποκλειστικά στον αγώνα για επιβίωση του αιχμάλωτου Νικόλα Κοζάκογλου (Καζάκογλου στην α΄ έκδοση) που κατόρθωσε να επιζήσει κάτω από οριακές συνθήκες αιχμαλωσίας. Ο συγγραφέας τις καταγράφει άμεσα με τον πιο απλό τρόπο γραφής, χωρίς ανώφελες ωραιολογίες και άσκοπους συναισθηματισμούς, ακριβώς όπως ο ίδιος ο Καζάκογλου του τις αφηγήθηκε το 1925 σε ένα χωριό της Κατερίνης. Έτσι είναι πολύ δύσκολο, αν όχι ακατόρθωτο, να διακρίνει κανείς πού αρχίζει και πού τελειώνει η συμβολή του συγγραφέα. Γεγονός πάντως, είναι ότι το πρόσωπο του αφηγητή δεν προβάλλεται σε κανένα σημείο της αφήγησης· αντίθετα αναδύεται από την ουσία των γεγονότων που αφηγείται, αποκτώντας τις διαστάσεις ενός προσώπου συλλογικού. Ο πόνος και η απόγνωση της αιχμαλωσίας μοιάζει να μην είναι μόνο του αφηγητή αλλά πολλών ανθρώπων μαζί, όλων όσων είχαν την ίδια με αυτόν εμπειρία, τους οποίους εκπροσωπεί σαν ο κορυφαίος του χορού.

Κειμενικές αλλαγές
------------------

Στο κλίμα των πριμιτιβιστικών ενδιαφερόντων της δεκαετίας του 1920 στην Ελλάδα, ο στόχος του Δούκα όταν πρωτοεξέδωσε το βιβλίο ήταν λαογραφικός. Η πρώτη και η δεύτερη έκδοση ήταν αφιερωμένες «στα κοινά μαρτύρια του ελληνικού και τουρκικού λαού». Στις επόμενες εκδόσεις του, το κείμενο της *Ιστορίας* υπέστη αλλαγές ιδιαίτερα με την τρίτη έκδοση (1958), που το μεταμόρφωσαν ιδεολογικά: οι πατριωτικές αναφορές ενισχύθηκαν και το κείμενο αφιερώθηκε πλέον «στα κοινά μαρτύρια των λαών», αλλαγή που μπορεί να οφείλεται στα γεγονότα της γερμανικής κατοχής και του Ολοκαυτώματος ή στις σοσιαλιστικές ιδέες του Δούκα. Στην πέμπτη έκδοση (1969) το προοίμιο αφαιρέθηκε. Από το 1980 και εξής, η *Ιστορία* καθιερώθηκε ως εθνικό κειμήλιο και, ενώ είχε τυπωθεί μόνο 7 φορές μέχρι τότε, γνώρισε πάνω από 20 ανατυπώσεις ως το 2000.

Παραπομπές
----------

1. ↑  Παγκόσμιο Βιογραφικό Λεξικό «λήμμα» Στρατής Δούκας, τόμ. 3. σ. 304, Εκδοτική Αθηνών Α.Ε. 1988
2. ↑  Δημήτρης Τζιόβας (14-08-1999). «Η «Ιστορία» του Στρατή Δούκα». *Το Βήμα*.

Εξωτερικοί σύνδεσμοι
--------------------

* Ανάλυση έργου
* Το κείμενο
* Ζαχαροπούλου, Κλεοπάτρα (6 Σεπτεμβρίου 2017). «Στα χαρακώματα της πρώτης γραμμής». *Fractal*.
Η **Ασία (Asia)** είναι ένας λαμπρός αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 8,28. Ανακαλύφθηκε το 1861 από τον Βρετανό αστρονόμο Νόρμαν Ρόμπερτ Πόγκσον, που παρατηρούσε από το Μαδράς της Ινδίας, και έλαβε το όνομά του τόσο από την κόρη του Ωκεανού στην ελληνική μυθολογία, όσο και από την ήπειρο Ασία, καθώς ήταν ο πρώτος αστεροειδής που ανακαλύφθηκε ποτέ από την Ασία.

Φυσικά χαρακτηριστικά
---------------------

Η μέση διάμετρος της Ασίας είναι 58,1 χλμ. Η μάζα της εκτιμάται σε 210 τρισεκατομμύρια τόνους. Η μέση επιτάχυνση της βαρύτητας στον ισημερινό της Ασίας εκτιμάται σε 1,62 cm/sec², δηλαδή η βαρύτητα εκεί είναι 605 φορές ασθενέστερη από τη γήινη, ενώ η μέση ταχύτητα διαφυγής υπολογίζεται σε 31 m/sec.

Ο φασματικός τύπος της Ασίας είναι **S** (λιθώδης). Η μέση θερμοκρασία στην επιφάνειά της εκτιμάται σε 94 περίπου βαθμούς Κελσίου κάτω από το μηδέν. Η λευκαύγεια της Ασίας είναι 0,255.

Η Ασία περιστρέφεται γύρω από τον εαυτό της μία φορά κάθε 15,9 ώρες.

Παραπομπές
----------

1. ↑  *JPL Small-Body Database*. 2000067.

Εξωτερικοί σύνδεσμοι
--------------------

* Προσομοίωση τροχιάς (Java Applet) / Εφημερίδα

  


Αστεροειδείς| 66 Μάγια | 67 Ασία | 68 Λητώ |

|  |  |
| --- | --- |
| 

|  |
| --- |
| * Πύλη:Ηλιακό Σύστημα
* Πύλη:Αστρονομία
 |

 |
Η **Ουγγαρία (Hungaria)** είναι αστεροειδής που περιφέρεται κοντά στο εσωτερικό όριο της Κύριας Ζώνης Αστεροειδών και έχει απόλυτο μέγεθος (όπως ορίζεται για το Ηλιακό Σύστημα) 11,21. Ανακαλύφθηκε το 1898 από τον Γερμανό αστρονόμο Μαξ Βολφ, που παρατηρούσε από τη Χαϊδελβέργη, και πήρε το όνομά της από την Ουγγαρία, όπου εκείνη τη χρονιά είχε γίνει ένα αστρονομικό συνέδριο. Η Ουγγαρία έδωσε το όνομά της στην Οικογένεια αστεροειδών της Ουγγαρίας. Είναι πιθανό η Ουγγαρία να συνδέεται ως προς την καταγωγή με τον αστεροειδή 3103 Έγκερ και τους ωμπρίτες.

Φυσικά χαρακτηριστικά
---------------------

Οι διαστάσεις της Ουγγαρίας εκτιμώνται σε 13 ως 30 χιλιόμετρα (από επιπροσθήσεις) ή και σε 11, ενώ η μάζα της εκτιμάται σε 1,4 τρισεκατομμύριο τόνους για μέση πυκνότητα 2 gr/cm³. Ο φασματικός τύπος της είναι **E**, ενώ το άλβεδό της είναι 0,428. Η Ουγγαρία περιστρέφεται γύρω από τον εαυτό της μία φορά κάθε 26 ώρες και 31 λεπτά, μία αργή περιστροφή για αστεροειδή. Η μέση θερμοκρασία στην επιφάνειά της εκτιμάται σε 95 περίπου βαθμούς Κελσίου κάτω από το μηδέν.

Παραπομπές
----------

1. ↑  *JPL Small-Body Database*. 2000434.

Εξωτερικοί σύνδεσμοι
--------------------

* Τροχιά από το JPL (Java) / Εφημερίδα

  


Αστεροειδείς| 433 Έρως | 434 Ουγγαρία | 435 Έλλα |

|  |  |
| --- | --- |
| 

|  |
| --- |
| * Πύλη:Ηλιακό Σύστημα
* Πύλη:Αστρονομία
 |

 |
Το **Eaten Alive** είναι τραγούδι της Νταϊάνα Ρος. Κυκλοφόρησε για πρώτη φορά με το ομώνυμο άλμπουμ. Το τραγούδι γράφθηκε από τους Μπέρρι Γκίμπ, Μαουρίς Γκίμπ και Μάικλ Τζάκσον, με συμπαραγωγούς τους Μπέρρι και την ομάδα του. Ο Τζάκσον και ο Μπέρρι Γκίμπ ακούγονται στο παρασκήνιο να τραγουδούν με τον Τζάκσον να εκτελά τα κύρια φωνητικά με την Ρος. Το τραγούδι είχε μέτρια επιτυχία στο Billboard Hot 100, φθάνοντας έως την 77η θέση, ενώ έφθασε στην 10η θέση του R&B Singles Chart, χάρη στη προώθηση του κομματιού από το BET. 

Στην αρχική εγγραφή πνευματικών δικαιωμάτων του κομματιού στις 11 Μαρτίου 1985, αναγράφεται ότι ο Μπέρρι Γκίμπ και ο Μαουρίς Γκίμπ έγραψαν το κομμάτι. Αργότερα, ο Τζάκσον άκουσε το demo του κομματιού και πρότεινε βελτιώσεις. Η δεύτερη εγγραφή πνευματικών δικαιωμάτων στις 1 Ιουνίου 1985 αναφέρει ότι «τα λόγια και η μουσική του τραγουδιού ξαναγράφθηκαν».

Μουσικό βίντεο
--------------

Το βίντεο, εμπνευσμένο από το *The Island of Doctor Moreau*, είχε διευθυνθεί από τον Ντέιβιν Χόγκαν και έχει την τραγουδίστρια να παίζει τον ρόλο μιας γάτας-δαίμονα που παραπλανεί ένα άνδρα, τον οποίο υποδύεται ο Τζόσεφ Γκίαν αφού επιδιώκεται από την χίμαιρα.

Παραπομπές
----------

1. ↑  Joseph Brennan - Gibb Songs : 1985

|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Eaten Alive (song)  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |
Η **Bell Canada** (συνήθως αναφέρεται ως **Bell**) είναι καναδική εταιρεία τηλεπικοινωνιών με έδρα την 1 Carrefour Alexander-Graham-Bell στο Μόντρεαλ του Κεμπέκ του Καναδά. Είναι αρμόδιος τοπικός φορέας διαβίβασης στις επαρχίες του Οντάριο και του Κεμπέκ και ως εκ τούτου, ήταν ιδρυτικό μέλος της Stentor Alliance. Αποτελεί επίσης ανταγωνιστικό τοπικό φορέα διαβίβασης για εταιρικούς πελάτες στις δυτικές επαρχίες.

Η θυγατρική της, η Bell Aliant, παρέχει υπηρεσίες στις Ατλαντικές επαρχίες. Παρέχει υπηρεσίες κινητής τηλεφωνίας μέσω της θυγατρικής της Bell Mobility (συμπεριλαμβανομένης της ατομικής επωνυμίας Virgin Mobile Canada) και τηλεόρασης μέσω των θυγατρικών της Bell Satellite TV (απευθείας δορυφορική μετάδοση) και της Bell Fibe TV (IPTV).

Οι κύριοι ανταγωνιστές της Bell Canada είναι οι Rogers Communications στο Οντάριο, η Telus και η Shaw Communications στον Δυτικό Καναδά, η Quebecor (Videotron) και η Telus στο Κεμπέκ. Η εταιρεία εξυπηρετεί πάνω από 13 εκατομμύρια τηλεφωνικές γραμμές και εδρεύει στο συγκρότημα Campus Bell στο Μόντρεαλ.

Η Bell Canada είναι ένα από τα κύρια περιουσιακά στοιχεία της μητρικής εταιρείας BCE Inc. παλαιότερα γνωστή ως Bell Canada Enterprises. Εκτός από τις τηλεπικοινωνιακές ιδιοκτησίες της Bell Canada, η BCE κατέχει επίσης την Bell Media (η οποία εκμεταλλεύεται ακίνητα μέσων μαζικής ενημέρωσης, συμπεριλαμβανομένου του εθνικού τηλεοπτικού δικτύου CTV) και κατέχει σημαντικά ενδιαφέροντα στο σύλλογο χόκεϊ επί πάγου Montreal Canadiens και στο Maple Leaf Sports & Entertainment, ιδιοκτήτη πολλών επαγγελματικών σειρών αθλητικών του Τορόντο. Η BCE ταξινομήθηκε ως 262η στην έκδοση του 2011 της λίστας Forbes Global 2000.

Παραπομπές
----------

1. ↑  «Corporate headquarters» (στα Αγγλικά). Bell. Ανακτήθηκε στις 17 Ιουνίου 2020.
2. ↑  "Contact Us." Bell Canada. Retrieved on August 24, 2009.
3. ↑  Bell, Rogers now official owners of MLSE στο Wayback Machine (αρχειοθετήθηκε January 11, 2013)
4. ↑  The Canadian Press (2011-12-09). «Bell to keep Canadiens stake». *CBC.ca*.. Ανακτήθηκε στις 2011-12-09.
5. ↑  «BCE on the Forbes Global 2000 List». *Forbes*.. Ανακτήθηκε στις 2011-11-12.

Εξωτερικοί σύνδεσμοι
--------------------

* Πολυμέσα σχετικά με το θέμα  Bell Canada στο Wikimedia Commons

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 138292530
* LCCN: n82116643
* ISNI: 0000 0001 0692 5432
* SUDOC: 165118741

 |

 |
Η **Ίσις** είναι ένας μεγάλος αστεροειδής της Κύριας Ζώνης Αστεροειδών, με απόλυτο μέγεθος (όπως ορίζεται για το Ηλιακό Σύστημα) 7,53. Το φωτεινότερο φαινόμενο μέγεθος της `Ισιδος είναι 9,18. Ανακαλύφθηκε στις 23 Μαΐου του 1856 από τον Νόρμαν Ρόμπερτ Πόγκσον, ο οποίος παρατηρούσε από την Οξφόρδη. Η Ίσις έλαβε το όνομά της προς τιμήν της κόρης του Πόγκσον, *Isis*, η οποία με τη σειρά της πήρε πιθανότατά το όνομά της από το όνομα του Τάμεση ο οποίος στο τμήμα που διαρρέει την Οξφόρδη ονομάζεται *the Isis*.

Η εκκεντρότητα της τροχιάς της Ίσιδος είναι σημαντική, με αποτέλεσμα μεγάλες διακυμάνσεις στην εκάστοτε απόστασή της από τον Ήλιο.

Η μέση διάμετρος της Ίσιδος υπολογίσθηκε σε 100,2 χλμ. ενώ η μάζα της εκτιμάται σε 1,1 τετράκις εκατομμύριο τόνους. Η μέση επιτάχυνση της βαρύτητας στον ισημερινό της εκτιμάται σε 2,80 cm/sec², δηλαδή η βαρύτητα εκεί είναι 350 φορές ασθενέστερη από τη γήινη, ενώ η μέση ταχύτητα διαφυγής υπολογίζεται σε 53 m/sec.

Δεν είναι γνωστό αν η Ίσις περιστρέφεται γύρω από τον εαυτό της ή η περίοδος της περιστροφής της. Το γεωμετρικό άλβεδό της είναι 0,171, λίγο χαμηλό για αστεροειδή τύπου **S** όπως είναι η Ίσις. Η μέση θερμοκρασία στην επιφάνειά της υπολογίζεται σε 95 βαθμούς Κελσίου κάτω από το μηδέν.

Παραπομπές
----------

1. ↑  *JPL Small-Body Database*. 2000042.
2. ↑  Schmadel, Lutz D. (2012). «(42) Isis». *Dictionary of minor planet names* (στα Αγγλικά) (6η αναθεωρημένη και εμπλουτισμένη έκδοση). Berlin: Springer. σελ. 17. ISBN 978-3-642-29717-5.

Εξωτερικοί σύνδεσμοι
--------------------

* Τροχιά από το JPL (Java) / Εφημερίδα

  


Αστεροειδείς| 41 Δάφνη | 42 Ίσις | 43 Αριάδνη |

|  |  |
| --- | --- |
| 

|  |
| --- |
| * Πύλη:Ηλιακό Σύστημα
* Πύλη:Αστρονομία
 |

 |
To **Belau rekid** (Το δικό μας Παλάου) είναι ο εθνικός ύμνος του Παλάου. Καθιερώθηκε επίσημα το 1980. Η μουσική γράφτηκε από τον Ιμεσέι Ο. Εζέκιελ και σε αυτήν προσαρμόστηκε συνδυασμός από λέξεις, προερχόμενες από διάφορους στιχουργούς.

Επίσημοι στίχοι
---------------

Belau loba klisiich er a kelulul,
El dimla ngarngii ra rechuodelmei
Meng mengel uoluu er a chimol beluu,
El ngar cheungel a rirch lomke sang.
Bo dole ketek a kerruul er a belluad,
Lolab a blakelreng ma duchelreng.
Belau a chotil a klengar re kid,
Mebo dorurtabedul msa klisichel.
Bod kai ue reke dchim lokiu a reng,
E dongedmokel ra dimla koted.
Lomcheliu a rengrdel ma klebkellel,
Lokiu a budch ma beltikelreng.
Dios mo mek ngel tengat ra Be lumam,
El dimla dikesam ra rechuodelmei,
Beskemam a klisicham ma llemeltam,
Lorrurt a klungiolam elmo ch'rechar.

Ελληνική μετάφραση
------------------

Το Παλάου ξεπροβάλλει με σθένος και δύναμη,
Με τους παλιούς τρόπους περιμένει κάθε στιγμή.
Μια χώρα, σίγουρη, ασφαλής, μια κυβέρνηση
Κάτω από το λαμπερό, απαλό, κινούμενο φως στέκει.

  

Ας κτίσουμε τον προστατευτικό φράκτη για την οικονομία μας
Με θάρρος, πίστη και εργατικότητα
Η ζωή μας είναι αγκυροβολημένη στο Παλάου, τη χώρα μας
Εμείς προστατεύουμε με τη δύναμή μας ζώντας και πεθαίνοντας.
Με μια καρδιά ας ενώσουμε τα χέρια, ενωμένοι, να γίνουμε ένα
Να φροντίσουμε για την πατρίδα μας...από τους προγόνους μας και έπειτα
Φροντίδα για την ομόνοια, να διαφυλάξουμε τη δόξα
Με ειρήνη και αγάπη και με αφοσίωση από καρδιάς
Θεέ ευλόγησε τη χώρα μας, τη νησιωτική μας πατρίδα από πάντα
Τη γλυκιά μας κληρονομιά από τα αρχαία χρόνια
Δώσε μας σθένος και δύναμη και όλα τα καλά
Ώστε να την κυβερνάμε αιώνια.

Εξωτερικοί σύνδεσμοι
--------------------

* Ο ύμνος σε mp3
* nationalanthems.info Σελίδα για το Παλάου

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Εθνικοί ύμνοι της Ωκεανίας |
| --- |
|  |
| 
Κατάλογος εθνικών ύμνων χωρών μελών του ΟΗΕ |
|  |
| Ανεξάρτητα κράτη | 
* Ανατολικό Τιμόρ1
* Αυστραλία
* Βανουάτου
* Ινδονησία2
* Κιριμπάτι
* Ναουρού
* Νέα Ζηλανδία
* Νήσοι Μάρσαλ
* Νήσοι Σολομώντα
* Ομόσπονδες Πολιτείες της Μικρονησίας
* Παλάου
* Παπούα Νέα Γουινέα
* Σαμόα
* Τόνγκα
* Τουβαλού
* Φίτζι
* Ηνωμένες Πολιτείες Αμερικής3
 |
|  |
| Εξαρτημένα εδάφη | 
* Αμερικανική Σαμόα (ΗΠΑ)
* Βόρειες Μαριάνες Νήσοι
* Γαλλική Πολυνησία (Γαλλία)
* Γκουάμ
* Νήσοι Κουκ (Νέα Ζηλανδία)
* Νέα Καληδονία
* Νησί Νόρφολκ (Αυστραλία)
* Νήσος του Πάσχα (Χιλή)
* Νιούε
* Ουώλλις και Φουτούνα
* Πίτκαιρν (Ηνωμένο Βασίλειο)
* Τοκελάου
 |
|  |
| 
1Μπορεί να θεωρηθεί ολόκληρη τμήμα της Ασίας. 2Μπορεί να θεωρηθεί ολόκληρη ή εν μέρει τμήμα της Ασίας. 3Η πολιτεία της Χαβάης αποτελεί τμήμα της Ωκεανίας. |

 |
Το **Behind the Green Door** είναι μια πορνογραφική ταινία αμερικανικής παραγωγής γυρισμένη το 1972. Η σκηνοθεσία ανήκει στους αδελφούς Μίτσελ και πρωταγωνιστεί η Μέριλιν Τσέιμπερς. Πρόκειται για την πρώτη ταινία του είδους που διανεμήθηκε και παίχθηκε σε ευρύ κύκλωμα αιθουσών στις Η.Π.Α.

Περίληψη
--------

Η Γκλόρια Σάντερς (Μέριλιν Τσέιμπερς) είναι μια νεαρή γυναίκα που πέφτει θύμα απαγωγής, μεταφέρεται σε ένα απομονωμένο θέατρο και αναγκάζεται να συμμετάσχει σε ερωτικές συνευρέσεις με πολλαπλούς παρτενέρ μπροστά σε κοινό. Το κοινό αρχίζει να παρεκτρέπεται και σύντομα ξεκινάει ένα φρενήρες όργιο.

Απήχηση-Αντιδράσεις
-------------------

Πριν εμφανιστεί στην ταινία η Μέριλιν Τσέιμπερς υπήρξε μοντέλο για την εταιρεία Procter & Gamble και το απορρυπαντικό Ivory Snow. Μετά την έξοδο της ταινίας στους κινηματογράφους οι εταιρείες απέσυραν όλα τα προϊόντα και τα διαφημιστικά έντυπα στα όποια εμφανίζοταν, προσθέτοντας έτσι στο θόρυβο που δημιουργήθηκε γύρω από την ταινία. Το *Behind the Green Door* μαζί με το *Deep Throat* (*Βαθύ Λαρύγγι*) που βγήκε στις αίθουσες μερικούς μήνες μετά σηματοδότησαν μια νέα εποχή στο ερωτικό σινεμά και ξεκίνησαν την αποκαλούμενη "χρυσή εποχή του πορνό" (*Golden Age of Porn*). Γυρισμένο με λιγότερα από 60.000 δολάρια, το φιλμ απέφερε συνολικές εισπράξεις 25 εκατομμυρίων δολαρίων και υπήρξε τεράστια επιτυχία.

Συνέχεια
--------

Το 1986, οι αδελφοί Μίτσελ γύρισαν μια συνέχεια της ταινίας σε σκηνοθεσία της τραγουδίστριας Σάρον ΜακΝάιτ και με πρωταγωνίστρια την πρωτοεμφανιζόμενη Μίσι (φιλενάδα εκείνη την εποχή του Άρτι Μίτσελ, η οποία σύμφωνα με φήμες απαίτησε από τον σύντροφο της το συγκεκριμένο ρόλο). Η ταινία υπήρξε παταγώδης καλλιτεχνική και εμπορική αποτυχία και κόστισε στους Μίτσελ εκατοντάδες χιλιάδες χαμένα δολάρια.

Άλλα στοιχεία
-------------

* Το διαφημιστικό μότο της ταινίας ήταν *the all-American girl*.
* Οι αδελφοί Μίτσελ εμφανίζονται στην ταινία στο ρόλο των απαγωγέων.
* Το σενάριο της ταινίας ήταν βασισμένο σε ένα ανυπόγραφο διήγημα που κυκλοφορούσε σε φωτοτυπημένα αντίγραφα από χέρι σε χέρι.
* Σκηνές από την ταινία προβάλλονται στην οθόνη ενός πολυτελούς αυτοκινήτου που οδηγεί ο Τζάκι Τσαν στην ταινία *Cannonball Run*.

Παραπομπές
----------

1. 1 2  (Αγγλικά) *Internet Movie Database*.

Εξωτερικοί σύνδεσμοι
--------------------

* Κριτική με φωτογραφίες από την ταινία
* Κριτική στο adultdvdtalk.com
Ο **Ιωάννης ΣΤ΄**, (πέθανε περίπου το 1120-1123) , από την οικογένεια των Σεργίων, ήταν Δούκας της Νάπολης περίπου από το 1107 έως το θάνατο του.

ήταν γιος και διάδοχος του Σέργιου ΣΤ΄, η Θητεία του παραμένει πολύ σκοτεινή λόγω της έλλειψης πηγών. Διαδέχτηκε τον πατέρα του με τον οποίο συνκυβέρνησε από το 1090 και συνεχίζει την πολιτική συμμαχίας του με τη Βυζαντινή Αυτοκρατορία για να αντιμετωπίσει τις επιθέσεις των Νορμανδών, και επίσης λαμβάνει τον τίτλο του πρωτοσέβαστου'. Παντρεύτηκε την Έυα (ή την Άννα), κόρη του Γκοντφρουά Ριντέλ, η οποία του έδωσε τουλάχιστον έναν γιο τον διάδοχό του, τον τελευταίο Δούκα της Νάπολης, τον Σέργιο Η΄.

Παραπομπές
----------

1. ↑  Venance Grumel *Traité d'études byzantines: La Chronologie* les Presses universitaires de France, Paris 1958 « Ducs de Naples » , p. 424
2. ↑   (Αγγλικά) Vera von Falkenhausen (2007), *The South Italian Sources",* Proceedings of the British Academy*, **132**, 107.*
Η **Ροδία (Rhodia)** είναι πολύ ανοικτόχρωμος αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 10,41. Ανακαλύφθηκε το 1898 από τον Γάλλο αστρονόμο Ωγκύστ Σαρλουά, που παρατηρούσε από τη Νίκαια.

Φυσικά χαρακτηριστικά
---------------------

Η διάμετρος της Ροδίας υπολογίσθηκε σε 13,1 χιλιόμετρα (από δεδομένα του IRAS), ενώ η μάζα της εκτιμάται σε 2,36 τρισεκατομμύρια τόνους για μέση πυκνότητα 2 gr/cm³. Ο φασματικός τύπος της είναι άγνωστος, ενώ το άλβεδό της είναι 0,70 (από δεδομένα του IRAS), δηλαδή το μεγαλύτερο άλβεδο από όλους τους αστεροειδείς της Κύριας Ζώνης. Η Ροδία περιστρέφεται γύρω από τον εαυτό της μία φορά κάθε 56 ώρες, μία εξαιρετικά αργή περιστροφή για αστεροειδή. Η μέση θερμοκρασία στην επιφάνειά της εκτιμάται σε 135 ως 140 περίπου βαθμούς Κελσίου κάτω από το μηδέν.

Παραπομπές
----------

1. ↑  *JPL Small-Body Database*. 2000437.

Εξωτερικοί σύνδεσμοι
--------------------

* Τροχιά από το JPL (Java) / Εφημερίδα

  


Αστεροειδείς| 436 Πατρικία | 437 Ροδία | 438 Ζευξώ |

|  |  |
| --- | --- |
| 

|  |
| --- |
| * Πύλη:Ηλιακό Σύστημα
* Πύλη:Αστρονομία
 |

 |
Το αποβατικό αρμάτων **Κάνδανος Α/Β 587, Α/Β 201** παραχωρήθηκε στο Ελληνικό Πολεμικό Ναυτικό από το Αμερικανικό Ναυτικό το 1946, όπου αναφέρονταν ως ‘LCT 587’. Η τελετή έπαρσης της Ελληνικής Σημαίας πραγματοποιήθηκε στις 10 Μαρτίου 1946 στο Ελ Κάπριτ στη Διώρυγα του Σουέζ. Εκτός από το Α/Β Κάνδανος , μεταξύ των ετών 1945 και 1946, παραχωρήθηκαν στο Π.Ν. άλλα ένδεκα σκάφη όμοιου τύπου, τα Βραχνί, Θήρα, Μήλος, Κύθηρα, Αμοργός, Σέριφος, Μαλακάσι, Κομένο, Ανάφη, Παλαιοχώρι και Σοφάδες, τα οποία εκποιήθηκαν το 1963, με την εξαίρεση των Α/Β Μήλος και Κύθηρα. Αυτά τα πλοία χρησιμοποιήθηκαν επί μακράν για στρατιωτικές και κρατικές μεταφορές κυρίως τα πρώτα μεταπολεμικά χρόνια.

Πηγές
-----

* LCT Mk 6 - From the Bureau of Ships Navy Department Αρχειοθετήθηκε 2007-08-22 στο Wayback Machine.
ΚΕΑ Χελιδών
Το αεροσκάφος **ΚΕΑ Χελιδών** ήταν το πρώτο αεροσκάφος που αναπτύχθηκε από το Κρατικό Εργοστάσιο Αεροσκαφών με τεχνογνωσία και διοίκηση από την Blackburn Aircraft Limited εκείνη την εποχή. Σύμφωνα με μια εκδοχή σχεδιάστηκε από τον Charles Η Lowe-Wylde, αν και στην τότε έκδοση του περιοδικού Jane's αναφέρεται ότι «σχεδιάστηκε κυρίως από Έλληνες (κάτω από την εποπτεία του κυρίου Wylde) σύμφωνα με τις προδιαγραφές του Πολεμικού Ναυτικού». Η ανάπτυξη του ολοκληρώθηκε στον χρόνο ρεκόρ των οκτώ εβδομάδων, και η πρώτη του πτήση έγινε στις 11 Φεβρουαρίου του 1927. Ήταν ένα διθέσιο στρατιωτικό διπλάνο, σχεδιασμένο για προκεχωρημένη εκπαίδευση και άλλους ρόλους ανάμεσα στους οποίους και η αναγνώριση. Μπορούσε επίσης να μετατραπεί σε υδροπλάνο με πλωτήρες. Φορούσε έναν κινητήρα *Salmson* των 120 ίππων (τα μελλοντικά μοντέλα σχεδιαζόταν να φορέσουν τον κινητήρα *Lynx* της Armstrong Siddeley) και είχε μέγιστη ταχύτητα 150 χλμ/ώρα.

Μια παραγγελία έλαβε αρχικά χώρα από το πολεμικό ναυτικό (τον Δεκέμβρη του 1926) για 18 αεροσκάφη, χωρίς να γίνει δεύτερη αφού μετά από τρεις μήνες δοκιμών θεωρήθηκε κατώτερο από τα μοντέλα που συναγωνιζόταν. Το πρωτότυπο που κατασκευάστηκε μάλλον διαλύθηκε το 1938.

Γενικά Χαρακτηριστικά
---------------------

* **Πλήρωμα:** 2 (πιλότος και μαθητής/παρατηρητής)
* **Μήκος:** 5,79μ (18ft 11.9in)
* **Άνοιγμα φτερών:** 8,17μ (16ft 11.5in)
* **Ύψος:** (;)
* **Κινητήρας:** 1 × 120 ίππων SALMSON

Επιδόσεις
---------

* **Μέγιστη ταχύτητα:** 150 χλμ/ώρα

Πηγές
-----

* Jane's "All the World's Aircraft" (1928 edition)
* Greek ERGA magazine, December 15, 1926 issue (info about Greek Navy order)
* "Cross country" Hothersall & Travers 1990 ISBN 0-9515461-0-4 H. G. Travers (Helithon's test pilot) log book info and notes.
***Το ESPN MLS GameNight*** είναι βιντεοπαιχνίδι αθλητικού είδους που κυκλοφόρησε το 2000 από την Konami και την Saffire. Το παιχνίδι θεωρείται ότι είναι ένα βελτιωμένο ριμέικ του ISS Pro Evolution, που επίσης εκδόθηκε από την Konami. Είναι το μόνο παιχνίδι MLS που έχει κυκλοφορήσει στο PlayStation εκτός από το FIFA 2000. Η συνέχεια, *ESPN MLS ExtraTime 2002*, κυκλοφόρησε για το PlayStation 2 το 2001 και για τοGameCube και Xbox το 2002.

Το παιχνίδι διέθετε επίσης τη δυνατότητα επιλογής είτε αγγλικού σχολιασμού (παρέχεται από τον Bob Ley ) είτε ισπανικού σχολιασμού (παρέχεται από τον Luis Omar Tapia).

Παιχνίδι
--------

Έχει τη δυνατότητα επιλογής ανάμεσα σε 12 ομάδες από το MLS είτε 53 διεθνείς ομάδες για ένα γρήγορο, φιλικό παιχνίδι Έκθεσης. Στη λειτουργία Season Mode, ο παίκτης συμμετέχει σε μια πλήρη σεζόν 32 παιχνιδιών Major League Soccer, όπου έχει την αποστολή να αντιμετωπίσει ρεαλιστικούς τραυματισμούς, απρόβλεπτες καιρικές συνθήκες και ανταλλαγές στη μέση της σεζόν.

Υπάρχει επίσης μια λειτουργία Custom League και μια επιλογή προσαρμοσμένου παίκτη που επιτρέπει στον παίκτη να δημιουργήσει έως και 22 πρωτότυτπους παίκτες.

Υποδοχή
-------

Το παιχνίδι έλαβε μέτριες κριτικές σύμφωνα με τον ιστότοπο συγκέντρωσης κριτικών Metacritic. *Το Game Informer του* έδωσε μια ευνοϊκή κριτική, σχεδόν δύο μήνες πριν από την κυκλοφορία του παιχνιδιού.

Παραπομπές
----------

1. ↑  «ESPN MLS GameNight». *Metacritic* (στα Αγγλικά). Ανακτήθηκε στις 2 Μαΐου 2023.

Εξωτερικοί σύνδεσμοι
--------------------

* *ESPN MLS GameNight* στο MobyGames
Το **First Position** είναι ένα Αμερικανικό ντοκιμαντέρ παραγωγής του 2011. Ακολουθεί έξι νέους χορευτές που προετοιμάζονται για το Youth America Grand Prix στη Νέα Υόρκη, έναν ετήσιο διαγωνισμό για χορευτές ηλικίας 9-19 ετών, για να κερδίσουν μια θέση σε μια ελίτ εταιρεία ή σχολή μπαλέτου. Σε σκηνοθεσία Μπες Κάργκμαν, παρουσιάζει τη Μικαέλα Ντεπρίνς, τον Άραν Μπελ, τη Γκάϊα Μπόμερ-Γιέμινι, τη Μίκα Φογκάρτι, τον Τζουλς Φογκάρτι, τον Τζόαν Σεμπάστιαν Ζαμόρα και τη Ρεμπέκα Χάουζεκνεχτ καθώς προπονούνται εντατικά και προετοιμάζονται για αυτό που θα μπορούσε να είναι το σημείο καμπής της ζωής τους.

Ο τίτλος "First Position" αναφέρεται σε μια από τις πέντε βασικές θέσεις των ποδιών στο κλασσικό μπαλέτο.

Η Κάργκμαν ήταν για πρώτη φορά σκηνοθέτρια, η οποία είχε σπουδάσει χορό. "Κατέληξα να παραιτηθώ από τη δουλειά μου για να κάνω αυτή την ταινία, τη πρώτη μου ταινία, και σκέφτηκα ότι ίσως, επιλέγοντας ένα θέμα που ήταν πολύ αγαπητό σε μένα, και ήταν λόγος ύπαρξης, για πολλά χρόνια μεγαλώνοντας—ίσως να ήμουν σε θέση να κάνω αυτή την ιστορία αντιπροσωπευτική." Η ταινία δείχνει διάσημους χορευτές και χορογράφους από όλο τον κόσμο, συμπεριλαμβανομένης της Ναντίν Μπόμερ, του Ντενίς Γκάνιο, της Ελίζαμπεθ Πλατέλ, του Ρέιμοντ Λούκενς, και την ιδρύτρια του Youth America Grand Prix  Λαρίσα Σαβελιέβ.

Κριτικές
--------

Η ταινία συγκέντρωσε κρίσιμη αναγνώριση, λαμβάνοντας βαθμολογία 93% στην ιστοσελίδα Rotten Tomatoes. Η Μανόλα Ντάργκις της *The New York Times* επαίνεσε την ταινία, πως δημιούργησε "πορτραίτα παιδιών των οποίων η αφοσίωση στη τέχνη τους, είναι εναλλάξ εμπνευστική, αγχωτική και κάποιες φορές, λίγο τρομακτική."Ο Φρανκ Σεκ του The*Hollywood Reporter* έγραψε ότι το *First* *Position* "ξεπερνά τα προβλέψιμα στοιχεία, χάρη στο εγγενές οπτικό δράμα του να βλέπεις παιδιά, να καταπονούν το σώμα τους σε μέγιστο βαθμό, για την έμμονη επιδίωξη των στόχων τους."

Η ταινία ήταν η πρώτη επιλαχούσα για το Καλύτερο Ντοκιμαντέρ στο Διεθνές Φεστιβάλ Κινηματογράφου στο Τορόντο όπου έκανε πρεμιέρα, κερδίζοντας το Βραβείο της κριτικής επιτροπής στο Σαν Φρανσίσκο Doc Fest, και βραβεία κοινού για το Καλύτερο Ντοκιμαντέρ στο Διεθνές Φεστιβάλ Κινηματογράφου του Ντάλλας και στο Διεθνές Φεστιβάλ Κινηματογράφου του Πόρτλαντ, όπου η Μπες Κάργκμαν κέρδισε επίσης το Βραβείο Καλύτερου Νέου Σκηνοθέτη. Οι εισπράξεις της ταινίας ήταν $48,024 για το άνοιγμα σαββατοκύριακου, το πρώτο σαββατοκύριακο του Μαΐου. Από τις 24 Ιουνίου 2012, η ταινία απέφερε συνολικά $894,471 στις Ηνωμένες Πολιτείες.

Παραπομπές
----------

1. ↑
2. ↑  «Four Questions with filmmaker Bess Kargman, director of First Position» (στα αγγλικά). *JewishBoston*. Αρχειοθετήθηκε από το πρωτότυπο στις 2016-08-25.. Ανακτήθηκε στις 2017-08-23.
3. ↑  «First Position (2012)». Rotten Tomatoes. Ανακτήθηκε στις 18 Δεκεμβρίου 2016.
4. ↑  «Tracking Ballet's Pull on Youth Worldwide». *The New York Times*. 3 Μαΐου 2012. Αρχειοθετήθηκε από το πρωτότυπο στις 26 Ιουνίου 2012. Ανακτήθηκε στις 25 Ιουλίου 2012.
5. ↑  «First Position: Film Review». *The Hollywood Reporter*. 5 Απριλίου 2012. Ανακτήθηκε στις 25 Ιουλίου 2012.

Εξωτερικοί σύνδεσμοι
--------------------

* Επίσημος ιστότοπος
* *First Position*   στην IMDb
Το **Καφέ Λε Φουκέτ** (Le Fouquet’s) είναι ένα από τα πιο διάσημα και ιστορικά καφε-εστιατόρια του Παρισιού. Βρίσκεται στη συμβολή της Λεωφόρου Ηλυσίων Πεδίων (Avenue des Champs-Élysées) και της Λεωφόρου Γεωργίου Ε΄ (George V). Χρονολογείται από το 1899, όταν λειτούργησε ως αλσατικό καφενείο.

Μπρούντζινες πλάκες στο πλακόστρωτο της κεντρικής εισόδου μνημονεύουν τις διασημότητες που σύχναζαν κατά καιρούς στις πολυτελείς αίθουσές του, αλλά και φωτογραφίες τους καλύπτουν τους τοίχους στο εσωτερικό του. Το 1988, το Καφέ Λε Φουκέτ ανακηρύχτηκε από το Υπουργείο Πολιτισμού της Γαλλίας ως εθνικό πολιτιστικό μνημείο.

Στη δεκαετία του 1930, τακτικός θαμώνας στο Καφέ Λε Φουκέτ ήταν ο Ιρλανδός συγγραφέας Τζέιμς Τζόις, όταν έγραφε το διάσημο μυθιστόρημά του *«Αγρύπνια για τον Φίνεγκαν»* (Finnegans Wake). Και ο δραματουργός Σάμιουελ Μπέκετ είχε συναντήσει σ' αυτό την Αμερικανίδα συλλέκτρια έργων τέχνης Πέγκυ Γκούγκενχαϊμ (Peggy Guggenheim, 1898 – 1979), με την οποία πέρασε μια έντονη ερωτική νύχτα μαζί της.

Οι Γάλλοι θεατρικοί συγγραφείς Μαρσέλ Πανιόλ (1895 – 1974) και Μαρσέλ Ασάρ (1899 – 1974) σύχναζαν στο Λε Φουκέτ. Ανάμεσα σε άλλους θαμώνες του περιλαμβάνονται: Ζαν Γκαμπέν, Υβ Μοντάν, Σιμόν Σινιορέ, Μισέλ Μοργκάν, Όρσον Ουέλς, Πίτερ Ουστίνοφ, Τζην Κέλλυ, Μαρτσέλο Μαστρογιάνι, Κερκ Ντάγκλας, Σοφία Λόρεν, Φρανσουά Τρυφώ, Ζαν Μορώ, Αλέν Ντελόν, Κατρίν Ντενέβ, Ζεράρ Ντεπαρντιέ κ.ά. 

* Η είσοδος του καφέ με χαραγμένα τα ονόματα των διάσημων επισκεπτών του.Η είσοδος του καφέ με χαραγμένα τα ονόματα των διάσημων επισκεπτών του.
* Εξωτερική άποψηΕξωτερική άποψη
* Εσωτερική άποψηΕσωτερική άποψη

Παραπομπές
----------

1. ↑  en.parisinfo.com/paris-restaurant/70625/Fouquet-s-Paris.

Πηγές
-----

* Noel Riley Fitch: "The Grand Literary Cafes of Europe", pp. 31 – 32 Le Fouquet’s, New Holland Publishers (UK) Ltd, London, 2006.

Εξωτερικοί σύνδεσμοι
--------------------

* Πολυμέσα σχετικά με το θέμα  Fouquet's στο Wikimedia Commons

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 126372589
* LCCN: n89657528
* GND: 4248444-3
* SUDOC: 029761719
* BNF: cb12131577f (data)

 |

 |